### Resume

Seneste budgetopfølgning for regnskab 2022 fra Sydtrafik viser økonomiske udfordringer på minimum 4 mio. kr. som følge af stigende diesel-, el og gaspriser, en generel stigning i omkostningsindekset samt en stigning i udgifterne til handicapkørsel.

### Sagsfremstilling

På grund af den nuværende situation med stigende diesel-, el- og gaspriser på grund af situationen i [adresse] samt en generel stigning i omkostningsindekset, så har Sydtrafik i forbindelse med den seneste budgetopfølgning varslet, at kommunerne og Regionen må forvente en væsentlig stigning til driften i 2022. Det gælder både busdrift, flextur og handicapkørsel. På nuværende tidspunkt forventes der en merudgift på minimum 4 mio. kr. for Vejle Kommune.

Når Vejle Kommune afregner sine udgifter til Sydtrafik, så sker det ved en kvartalsvis a conto betaling udfra budgettet for indeværende år. I juli kvartalet afregnes en eventuel difference for det forgående regnskabsår. Det vil sige, at Vejle Kommune til juli kvartalet 2023 må forvente en ekstra regning på minimum 4 mio. kr. Disse ekstra udgifter er der ikke taget højde for i budgettet for den kollektive trafik. Udgiften skal finansieres enten inden for egne rammer ved besparelser på det nuværende kørselsomfang eller der kan ske en udvidelse af de økonomiske rammer i forbindelse med budgetforhandlingerne for 2023.

### Klima og resiliensvurdering

Nedskæringerne i den kollektive trafik vil få negative konsekvenser for klimaet, hvis flere investerer i bil nr. 2 eller 3. Reduktion i den kollektive trafik kan medføre en forringelse af den grønne mobilitet.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | Teknisk Udvalg drøfter sagen. |

### Beslutning

Drøftet.